# **Eesti Rahva Muuseum**

# **Küsimusleht nr 225**

# **Uued väliseestlased**

Antud küsimustele ning teemadele võite vastata endale sobivas järjekorras. Kui tuleb ette mõni küsimus, millele te vastata ei taha, siis jätke see lihtsalt vahele. Soovi korral võite küsimustest lähtuvalt kirjutada ka vabas vormis teksti. Kui teile tundub, et on teemasid, mida võiks veel käsitleda, aga mille kohta siinses kavas küsimusi pole, siis võite julgesti ka nendest kirjutada.

Tööle palume kirjutada:

* nimi (soovi korral võite kasutada varjunime või jätta nime märkimata, sellisel juhul palun märkige kindlasti oma sugu)
* kontaktandmed
* sünniaeg
* sünnikoht
* praegune elukoht
* haridus, eriala, elukutse (milliseid erinevaid ameteid olete pidanud või töid teinud)

**Elu Eestis, äraminek**

**1.** Palun kirjeldage oma elulugu enne Eestist lahkumist. Kes olid teie vanemad, milline oli teie lapsepõlv, õpingute periood, töökohad.

**2.** Kuidas ja miks tekkis mõte Eestist ära minna? Kas sellega olid seotud mingid konkreetsed sündmused? (Mis põhjustel te ära läksite, miks siia ei saanud jääda?)

**3.** Kirjeldage palun lahkumisele eelnenud ettevalmistusi. Mida te tegite, kellele oma plaanidest rääkisite? Ehk meenub teile mõni lugu, mis iseloomustab minekusituatsiooni.

**4.** Kuidas teie perekond ja tuttavad plaani suhtusid? Kas nad toetasid teid või üritasid veenda plaanist loobuma?

**5.** Miks läksite just ……. (asukohamaa nimi)? Kuidas te viisa saite? Kas ametnikega suheldes tekkis probleeme?

**6.** Millal ja kuidas te lahkusite? Mida te kaasa võtsite? Kas te lahkusite üksi?

**Saabumine ja sisseelamine**

**7.** Milline on teie esimene mälestus seoses uue asukohamaaga?

**8.** Kas teil oli Eestis olles mingeid ettekujutlusi sellest maast, kuhu te lähete? Kas need olid õigustatud? Kui erinev tegelik olukord oli, mis üllatas kõige rohkem?

**9.** Milliste probleemidega te kõigepealt kokku puutusite (nt töö, elukoha leidmine)? Kuidas need raskused lahenesid? Kas keegi aitas teid?

**10.** Kui palju oli teil tuttavaid uues riigis ees ootamas? Kas otsisite kontakti ka kohalike eestlastega? Mis mulje teile neist jäi? Kas olete ise varem siia kolinud eestlasi kuidagi aidanud? Kuidas?

**11.** Kuidas te leidsite endale uue suhtlusringkonna? Kui kaua sidemete loomisele aega kulus? Mis oli selle juures kõige keerulisem? Kuidas muutusid kolimise tõttu suhted Eestisse jäänud sõpradega?

**12.** Kas te oskasite varem uue asukohamaa keelt? Kuidas te seda õppisite, kui kaua see aega võttis? Millises keeles te praegu rohkem suhtlete (kodus, tööl, tuttavate-sõpradega)? Kuidas võõras riigis elamine on mõjunud teie eesti keele oskusele?

**Töö**

**13.** Millise elukutse esindajad teie arvates kõige rohkem uue asukohamaa eestlaste hulgas on? Kas see on viimaste aastate jooksul muutunud? Kuidas?

**14.** Palun rääkige oma esimesest töökohast. Kui kaua teil töö leidmiseks aega kulus? Kes te olite, mida te tegema pidite? Millise mulje kaastöötajad jätsid, kuidas teisse endasse suhtuti? Ehk olete hiljem kuulnud, mis teist alguses arvati, kas oli ka eelarvamusi?

**15.** Kus te veel olete töötanud? Kus te praegu töötate? Kas teie töö meeldib teile? Kui tihedalt te oma kolleegidega suhtlete (nt töövälisel ajal)?

**Kodu ja pere**

**16.** Mis on uuel asukohamaal elamise juures kõige suuremad plussid ja miinused?

**17.** Kas uude ühiskonda oli lihtne sisse sulada? Kui kaua selleks umbes aega kulus? Kas tunnete end siin kodus olevat? Mis teeb teie jaoks kodust kodu?

**18.** Milline nägi välja teie esimene elukoht uues riigis? Kui erinev see Eesti elukohast oli? Kus te nüüd elate?

**19.** Kui tulite koos perega, kuidas neil sisseelamine õnnestus? Kuidas uuele maale kolimine omavahelisi suhteid mõjutas?

**20.** Kas teid huvitab, et teie laps räägiks eesti keelt? Kuidas teil õnnestub keeleoskus säilitada? Kui teil on välismaalasest abikaasa/elukaaslane ja lapsed, kas tahaksite, et lapsed oskaksid eesti keelt? Kas see on teie jaoks oluline?

**21.** Milliseid pühasid te tähistate? Kas on uusi pühasid juurde tulnud? Kas on pühasid, mida te enam ei tähista?

**Suhtlemine**

**22.** Kuidas uuel asukohamaal üldiselt eestlastesse suhtutakse? Kas suhtumine on aastate jooksul muutunud? Kuidas kohalik meedia eestlastega seotud sündmusi kajastab?

**23.** Kas teie arvates on märgata erinevusi eestlaste vahel, kes on tulnud siia erinevatel aegadel (olenevalt asukohamaast näiteks 1940ndatel või varem, nõukogude ajal, 1990ndate alguses, 1990ndate lõpus, hiljem). Millised need on? Kui tihedalt erinevatel aegadel saabujad omavahel suhtlevad?

**24.** Kas 1990ndatel siia kolinud eestlastel on oma ühendusi? Millised need on? Kas nad on teie meelest vajalikud?

**25.** Kas võtate eestlaste kokkusaamistest osa, miks/ miks mitte? Millised need kohtumised välja näevad, kus need toimuvad, mis seal tehakse? Kes neid korraldavad? Kui suur huvi eestlastel selliste ürituste vastu on?

**26.** Millistest inimestest teie suhtlusringkond koosneb, kas nende hulgas on rohkem eestlasi või kohalikke/muude rahvuste esindajaid? Kas rahvus on teie jaoks suhtlemisel üldse oluline?

**27.** Kas tunnete kohalikega suheldes, et teil on neist erinev kultuuritaust? Kas see on põhjustanud näiteks huvitavaid või humoorikaid olukordi?

**28.** Kas teil on tekkinud situatsioone, kui teisse suhtutakse teistmoodi, kuna te pole kohalik? Kui teil on näiteid (nii positiivseid kui negatiivseid), siis palun kirjutage ka neist.

**29.** Millise mulje te enda arvates ise olete eestlastest jätnud?

**Argielu**

**30.** Mis asjad uue asukohamaa puhul kõige kummalisemad ja võõramad tunduvad? Millega oli kõige raskem harjuda? Kas on midagi, millega pole siiamaani ära harjunud?

**31.** Millise mulje on kohalikud teile jätnud? Kas see mulje on aja jooksul muutunud? Kas ja kuidas nad eestlastest erinevad?

**32.** Millised kombed teis alguses võõristust tekitasid? Kas te olete nendega nüüdseks ära harjunud? Milliseid uusi kombeid enda juures täheldate?

**33.** Kas teie toitumisharjumised on muutunud? Kui tihti te eesti toite sööte? Kas tunnete mingitest toiduainetest puudust? Kas te olete kohalikke/muude rahvuste esindajaid kostitanud eesti roogadega? Mis mulje neile on jäänud?

**34.** Palun kirjeldage, mida te teete vabal ajal, näiteks puhkepäeval. Kus te käite, kellega aega veedate, millega tegelete?

**35.** Kas aeg liigub teie jaoks aeglaselt või kiiresti? Kuidas teile tundub praegune elutempo võrreldes sellega, kui te Eestis elasite?

**Tulevik ja Eesti**

**36.** Millal esimest korda uuesti Eestisse tulite? Mida te siin tegite ja mis mulje jäi? Kuidas mõjus kohtumine sugulaste ja sõpradega?

**37.** Kuidas teie pilgu läbi Eesti elu vahepeal muutunud on? Mis on kõige suuremad muutused? Kuidas te end Eestis toimuvaga kursis hoiate? Kes see üldse huvitab teid?

**38.** Kui tihti te Eestis käite? Kuidas te siin end tunnete?

**39.** Kas eestlus on teie jaoks midagi olulist? Kas te tahaksite teha midagi ainult sellepärast, et see on Eestiga seotud? Mis need tegevused oleksid?

**40.** Mis asjad teil esimesena Eestiga seonduvad?

**41.** Kas tunnete end rohkem seotuna uue asukohamaa või Eestiga? Kas te peate kodumaaks uut riiki või Eestit? Kus maal te ennast paremini tunnete?

**42.** Millest võõrsil olles kõige rohkem puudust tunnete? Aga kõige vähem?

**43.** Kas tunnete, et teil on võõrsil parem elada kui Eestis? Miks?

**44.** Kas te kavatsete Eestisse tagasi elama tulla? Kas teie eestlastest tuttavad kavatsevad Eestisse tagasi elama tulla? Miks/miks mitte? Mis tingimustel teie Eestisse tagasi koliks?

**45.** Kas Eestist lahkumine oli õige otsus?